· nacrt odluke
Na temelju članka 9. stavka 10. Zakona o grobljima („Narodne novine” br. 78/25, 80/25) i članka 34. Statuta Grada Crikvenice („Službene novine Grada Crikvenice” broj 103/21, 219/25), Gradsko vijeće Grada Crikvenice na ___. sjednici održanoj _____  2026. godine donijelo je 
  
ODLUKU O GROBLJIMA
OPĆE ODREDBE
  
Članak 1. 
Ovom se odlukom određuju: 
· mjerila i kriteriji za dodjelu i ustupanje grobnih mjesta na korištenje,
· iskopavanje i premještanje posmrtnih ostataka,
· ukopi i privremeni ukopi,
· način ukopa nepoznatih osoba,
· produbljenje groba i premještanje posmrtnih ostataka u grobnici,
· održavanje groblja i uklanjanje otpada,
· veličina, dimenzije, materijal i izgled grobnih mjesta,
· uvjeti upravljanja grobljem od strane pravne osobe koja upravlja grobljem,
· uvjeti, način i mjesto prosipanja kremiranih posmrtnih ostataka umrle osobe,
· uvjeti i mjerila za plaćanje naknade pri dodjeli grobnog mjesta i godišnje grobne naknade,
· uvjeti za ustupanje prava korištenja grobnog mjesta trećim osobama,
· mogućnost da pojedini dijelovi groblja služe za ukope članova pojedinih vjerskih zajednica,
· mogućnost da se grobno mjesto dodijeli na korištenje bez obaveze premještanja ostataka tijela umrlih osoba u zajedničku grobnicu,
· pravila za određivanje naknade za stjecanje opreme i uređaja koji se nalaze na grobnom mjestu bez korisnika grobnog mjesta,
· prekršajne sankcije za prekršitelje odredbi.
Članak 2.
Izrazi koji se koriste u ovoj Odluci, a imaju rodno značenje odnose se jednako na muški i ženski rod.
Članak 3.
Groblja na području Grada Crikvenice su Groblje Crikvenica,  Groblje Jadranovo, Groblje Dramalj, Groblje Selce, Groblje Zoričići.
Groblje je ograđeni prostor zemljišta na kojem se nalaze grobna mjesta, komunalna i druga infrastruktura i prateće građevine.
Groblja su komunalna infrastruktura u vlasništvu Grada Crikvenice.
Članak 4. 
Grobljima iz članka 3. ove odluke upravlja trgovačko društvo EKO - MURVICA d. o. o. iz Crikvenice, Trg Stjepana Radića 1/II, OIB: 58401982639  (u daljnjem tekstu: Upravitelj groblja). 
DODJELA I USTUPANJE GROBNIH MJESTA NA KORIŠTENJE
Članak 5.
Upravitelj groblja dodjeljuje grobno mjesto na korištenje na neodređeno vrijeme uz naknadu te o tome donosi rješenje.
Protiv rješenja iz stavka 1. ovog članka može se izjaviti žalba nadležnom upravnom tijelu Grada Crikvenice (Upravni odjel za komunalni sustav i zaštita okoliša). Žalba se predaje Upravitelju groblja.
Članak 6.
Grobna mjesta dodjeljuju se na korištenje prema Planu rasporeda i korištenja grobnih mjesta, prema brojevima raspoloživih grobnih mjesta označenih u Planu i redoslijedom, na način da se u najvećoj mogućoj mjeri usvoje želje korisnika.
Plan rasporeda i korištenja grobnih mjesta donosi Upravitelj groblja. Plan grobnih mjesta sadrži: raspored grobnih polja, raspored grobnih mjesta s naznačenim oznakama, brojevima grobnih mjesta i njihovim površinama te grafičkim prikazom njihovog rasporeda. Plan može sadržavati i druge podatke vezane za raspored i korištenje grobnih mjesta.
Članak 7.
Grobno mjesto dodjeljuje se na korištenje kada nastane potreba za ukopom umrle osobe koja je u trenutku smrti imala prebivalište na području Grada Crikvenice, osobi koja je član obitelji umrle osobe ili osobi koja je s njom imala zaključen ugovor o doživotnom uzdržavanju te u slučajevima predviđenim Zakonom o grobljima.
Iznimno od stavka 1. ovoga članka, zahtjev za dodjelu grobnog mjesta može podnijeti i osoba za ukop pokojnika koji je imao prijavljeno boravište na području Grada Crikvenice. O opravdanosti pisanog zahtjeva odlučuje Upravitelj groblja u svakom pojedinom slučaju.
Upravitelj groblja neće dati grobno mjesto na korištenje osobama koje na jednom od groblja iz članka 3. ove Odluke već ima na korištenju grobno mjesto u koje je moguće izvršiti ukop i osobama koje su svoje samostalno pravo korištenja grobnog mjesta ustupile trećoj osobi.
Članom obitelji korisnika grobnog mjesta koji ima pravo ukopa smatra se njegov bračni ili izvanbračni drug, životni ili neformalni životni partner, potomci i posvojena djeca i njihovi bračni ili izvanbračni drugovi, životni ili neformalni životni partneri te njihovi roditelji. 






Članak 8.
Sukorisnici grobnog mjesta su osobe kojima je priznato pravo korištenja istog grobnog mjesta.
Ako ima više sukorisnika grobnog mjesta, svi sukorisnici moraju dati pisanu suglasnost za ukop bilo kojeg pokojnika u zajedničko grobno mjesto.
Izjava se daje osobno Upravitelju groblja ili putem izjave ovjerene kod javnog bilježnika.
Ako među sukorisnicima dođe do neslaganja ili izostane suglasnost, Upravitelj groblja će obustaviti ukop sve dok sukorisnici spor ne riješe mirnim putem ili sudskom postupkom.
UKOPI I PRIJEVREMENI UKOPI
Članak 9.
Ukopi u grob obavljaju se u dvije ukopne dubine, osim u slučajevima kada to nije moguće izvesti. 
Posmrtni ostaci koji se nalaze u grobu mogu se presložiti u za to predviđen prostor nakon proteka 10  godina od posljednjeg ukopa, pod uvjetom da su se ostvarili uvjeti za produbljenje groba.
Upravitelj groblja određuje broj ukopnih mjesta u grobnici ovisno o neto dimenziji grobnice. 
Članak 10.
U kazetu za urne, kolumbarij i nišu  može se položiti onoliko urni koliko ima ukopnih mjesta za urne. 
Urne se mogu položiti i u druga grobna mjesta bez obzira na vrijeme proteklo od ukopa. 
Urna koja se ne ukapa ili polaže na grobljima iz članka 3. ove Odluke predaje se članu obitelji umrle osobe odnosno trećoj osobi koja organizira i podmiruje troškove ukopa, a ako se ne preuzme u roku 1 godine, urna će se ukopati ili položiti u zajedničku grobnicu na Groblju Crikvenica na trošak člana obitelji umrle osobe odnosno treće osobe koja je organizirala i podmirila troškove ukopa. 
 





Članak 11.
Privremeni ukop je ukop pokojnika u grobno mjesto do njegova prijenosa na konačno grobno mjesto. Za privremeni ukop sklapa se ugovor o privremenom korištenju grobnog mjesta.
Korisnik grobnog mjesta može dopustiti trećoj osobi privremeni ukop u grobno mjesto, uz pisanu suglasnost ovjerenu kod javnog bilježnika i uz naznaku razdoblja privremenog ukopa.
Prijenos privremeno ukopanog pokojnika u grobno mjesto za konačni ukop može se obaviti samo uz odobrenje Korisnika grobnog mjesta za konačni ukop.






Članak 12.
Upravitelj groblja može odobriti privremeni ukop u grobnicu Upravitelja groblja ili u grobnicu korisnika koji je za to dao suglasnost. 
Upravitelj groblja može odobriti ukop u grobnicu iz stavka 1. ovoga članka u trajanju do jedne godine, kad umrla osoba nema osigurano mjesto za ukop ili se ukop obavlja na groblju izvan područja Grada Crikvenice.  Za privremeni ukop sklapa se ugovor o privremenom korištenju grobnog mjesta.
Privremeno ukopanu umrlu osobu u grobnicu Upravitelja groblja, nakon isteka roka iz stavka 2. ovoga članka, Upravitelj groblja ukopat će na općem polju na trošak osobe koja je zatražila privremeni ukop. 
Privremeni ukop umrle osobe u grobnicu korisnika, nakon isteka roka iz stavka 2. ovoga članka, smatrat će se trajnim ukopom. 
Upravitelj groblja može odobriti premještanje posmrtnih ostataka u grobnicu iz stavka 1. ovoga članka u trajanju do jedne godine i kad je radi izgradnje grobnice na grobnom mjestu potrebno premjestiti posmrtne ostatke umrle osobe, ako je proteklo 15 godina od posljednjeg ukopa u grob. 
Nakon isteka roka iz stavka 5. ovoga članka, Upravitelj groblja vratit će posmrtne ostatke umrle osobe u grobno mjesto iz kojega je premješten na trošak korisnika grobnog mjesta. 
U grobno mjesto iz kojega su premješteni posmrtni ostaci ne mogu se obavljati ukopi i polagati urne dok se premješteni posmrtni ostaci ne vrate i ne uredi grobno mjesto sukladno danoj suglasnosti. 
PRIVREMENI UKOP ZBOG NEDOSTATKA GROBNIH MJESTA






Članak 13.
Na zahtjev obitelji, nakon izgradnje novih grobnica na Groblju Zoričići omogućit će se ekshumacija i prijenos posmrtnih ostataka osoba radi konačnog ukopa,  kojima je odobren privremeni ukop do izgradnje grobnica, u skladu s važećim zakonskim propisima i uz  potrebnu dokumentaciju.
Troškove ekshumacije, prijevoza i ponovnog ukopa snosi podnositelj zahtjeva.
O svakom pojedinom zahtjevu odlučivat će se zasebno, uzimajući u obzir raspoloživost grobnih mjesta, opravdanost zahtjeva i druge okolnosti od značenja za donošenje odluke, u skladu važećim propisima i ovom Odlukom.
Ako je radi privremenog ukopa korisniku dodijeljeno grobno mjesto po završetku privremenog ukopa korisnik je dužan to grobno mjesto vratiti Upravitelju groblja. Vrijednost vraćenog grobnog mjesta uračunava se u naknadu za novo dodijeljeno grobno mjesto, pri čemu se cijena novog grobnog mjesta umanjuje za vrijednost vraćenog grobnog mjesta, utvrđenu prema važećem cjeniku.






Članak 14.
Nakon smrti korisnika grobnog mjesta, do upisa novog korisnika u grobni očevidnik, u grobno mjesto mogu se ukapati osobe koje su u trenutku smrti korisnika bile članovi njegove obitelji i osobe koje bi se smatrale članovima obitelji korisnika da je on živ, osim onih koje je korisnik za života isključio.
Članak 15.
Pravo korištenja grobnog mjesta predmet je nasljeđivanja.
Korisnik grobnog mjesta može svoje pravo korištenja grobnog mjesta ugovorom ustupiti trećim osobama na način određen propisom kojim se uređuju groblja.
ISKOPAVANJE I PREMJEŠTANJE POSMRTNIH OSTATAKA
Članak 16.
Prijenos posmrtnih ostataka u drugo grobno mjesto može se odobriti na zahtjev članova obitelji umrle osobe.
Ako su članovi obitelji umrli prije umrle osobe čiji se prijenos traži, zahtjev mogu podnijeti drugi srodnici, prema redoslijedu utvrđenom zakonskim propisima o nasljeđivanju, odnosno druga ovlaštena osoba. 
Prijenos umrle osobe obavlja Upravitelj groblja. 
Iskopavanje posmrtnih ostataka iz groba može se odobriti nakon proteka 10 godina od posljednjeg ukopa u grob ili ranije ukoliko su zadovoljeni sanitarni uvjeti. 
Prijenos posmrtnih ostataka iz grobnice u drugo grobno mjesto može se odobriti bez obzira na protek vremena od dana ukopa do dana prijenosa pod uvjetom da je umrla osoba pokopana u kovinskom lijesu.
 
Prijenos urne može se odobriti bez obzira na protek vremena od dana ukopa. 
Za prijenos posmrtnih ostataka potrebna je suglasnost svih korisnika grobnog mjesta iz kojega se posmrtni ostaci premještaju i svih korisnika grobnog mjesta na grobljima iz članka 3. ove odluke u koje se posmrtni ostaci prenose. 
Osobe iz stavka 1. ovoga članka zahtjevu za prijenos dužne su priložiti suglasnost svih korisnika grobnog mjesta, potvrdu o osiguranom mjestu odnosno načinu ispraćaja umrle osobe koja neće biti ukopana na grobljima iz članka 3. ove Odluke i sprovodnicu koja se izdaje prema propisima o zaštiti pučanstva od zaraznih bolesti. 
NAČIN UKOPA NEPOZNATIH OSOBA I OSOBA O ČIJEM UKOPU NEMA TKO SKRBITI
Članak 17.
Nepoznate osobe i osobe koje u trenutku smrti imaju prebivalište na području Grada Crikvenice, a o čijem ukopu nema tko skrbiti kremiraju se i posmrtni ostaci se polažu u općem polju.
Upravitelj groblja dužan je na groblju odrediti grobno mjesto iz stavka 1. ovoga članka. 
Upravitelj groblja dužan je grobno mjesto iz stavka 1. ovoga članka urediti i održavati na način kojim se iskazuje poštovanje prema umrlima na jednom od groblja iz članka 3. ove Odluke.
PROSIPANJE KREMIRANIH POSMRTNIH OSTATAKA UMRLE OSOBE
Članak 18.
Na području Grada Crikvenice nakon obavljenog kremiranja umrle osobe nije dopušteno prosipanje posmrtnih ostataka - pepela iz posebne opreme - posude urne unutar groblja kao ni izvan groblja.
Kremirani posmrtni ostaci tijela umrle osobe mogu se predati obitelji na čuvanje uz potpisanu izjavu.
VREMENSKI RAZMACI UKOPA
Članak 19. 
Upravitelj groblja može dodijeliti grobno mjesto bez korisnika (napušteno grobno mjesto) na korištenje nakon proteka 10 godina od posljednjeg ukopa, odnosno nakon proteka 20 godina od ukopa u grobnicu.
Premještanje posmrtnih ostataka u grobnici radi oslobađanja ukopnog mjesta za novi ukop može se obaviti nakon proteka dvadeset (20) godina od ukopa u grobnicu, pod uvjetom da su se ostvarili uvjeti za sabiranje i zbrinjavanje posmrtnih ostataka (čl. 4. st. 2. Zakona o grobljima).
Ukop u grobno mjesto može se obavljati i prije isteka rokova iz stavaka 1. i 2. ovoga članka ako prostorno-tehnički uvjeti to dozvoljavaju, odnosno ako nisu zauzeti svi predviđeni kapaciteti pojedinog grobnog mjesta.
Ako su urne pohranjene na groblju, polažu se u kazetu za urne, kolumbarij ili u druga grobna mjesta. Urne se mogu premjestiti u drugo grobno mjesto bez obzira na vrijeme ukopa.
DODJELA I USTUPANJE GROBNIH MJESTA
Članak 20.
Upravitelj groblja može dodijeliti grobno mjesto na korištenje na neodređeno vrijeme za ukop osobe koja je značajna za Grad Crikvenicu  i Republiku Hrvatsku.
Dodjelu grobnog mjesta iz stavka 1. ovoga članka predlaže gradonačelnik Grada Crikvenice.
Naknada za dodjelu grobnog mjesta na korištenje iz stavka 1. ovoga članka plaća se iz proračuna Grada Crikvenice. 
Članak 21.
Grobna mjesta zaštićena kao pojedinačna kulturna dobra te grobna mjesta visoke spomeničke i ambijentalne vrijednosti koja pridonose značaju cjeline kulturnog dobra ne mogu se smatrati napuštenim, već o njima brine Grad Crikvenica. 
Uprava groblja može dodijeliti na korištenje grobno mjesto iz stavka 1. ovog članka bez uređenja i prijenosa umrle osobe, a novi korisnik može raspolagati takvim grobnim mjestom bez prava na uklanjanje opreme i uređaja ili na bilo koje druge zahvate koji se odnose na zaštitu grobnog mjesta, a ako postoji potreba dodavanja novih natpisa i/ili izmjene dijelova nadgrobnog uređaja, korisnik je prethodno dužan pribaviti odobrenje za zahvate na kulturnom dobru prema propisu o zaštiti i očuvanju kulturnih dobara.
U slučaju iz stavka 2. ovog članka zabrana prijenosa umrle osobe upisuje se u grobni očevidnik istodobno s upisom prava korištenja. 
Članak 22.
Uprava groblja uređuje i održava vojne dijelove groblja, zajedničke grobnice, grobnice masovnih katastrofa, spomen-grobnice, spomen-parkove, spomenike i sakralna obilježja, a sredstva se osiguravaju u proračunu Grada Crikvenice. 
Članak 23.
Na dijelovima groblja s obilježjima pojedinih vjerskih zajednica mogu se obavljati svi ukopi, bez obzira na vjeroispovijest, uz uvjet da se prilikom uređenja nadgrobnog uređaja sačuvaju vjerska obilježja, grobni znaci i natpisi kao i orijentacija i položaj grobnih mjesta prema specifičnosti polja, uz poštivanje vjerskih običaja ranije ukopane osobe i prema tradiciji pojedinog polja.
Članak 24.
U slučaju izvođenja radova radi provedbe utvrđenih mjera zaštite i očuvanja nepokretnog kulturnog dobra kada se utvrdi da se radi o dotrajalosti ili većim oštećenjima kojima je izravno ugrožena stabilnost građevine ili njezina dijela te one neposredno prijete sigurnosti, zdravlju ljudi i drugim zgradama ili stabilnosti tla na okolnom području, a ta se okolnost ne može na drugi način otkloniti, Uprava groblja može uz suglasnost prema propisima o zaštiti i očuvanju kulturnih dobara izvršiti iskopavanje i privremeni prijenos umrle osobe iz grobnog mjesta u grobnicu Uprave groblja. 
Posmrtni ostaci umrle osobe u slučaju iz stavka 1. ovoga članka moraju se vratiti u grobno mjesto najkasnije u roku od 30 dana od dana završetka radova iz stavka 1. ovoga članka. 
Iskopavanje i privremeni prijenos posmrtnih ostataka umrle osobe iz stavka 1. ovog članka provodi se bez suglasnosti korisnika tog grobnog mjesta. 
Uprava groblja dužna je o iskopavanju i privremenom prijenosu posmrtnih ostataka umrle osobe obavijestiti korisnike grobnog mjesta te obavijest objaviti na oglasnim pločama groblja i na mrežnim stranicama Uprave groblja. 
VELIČINA I DIMENZIJE GROBNIH MJESTA
Članak 25.
Dimenzije grobnih mjesta na grobljima iz članka 3. ove odluke su:
· neto dimenzija grobnog mjesta predstav​lja veličinu same ukopne jame koja iznosi 80 x 200 cm
· bruto dimenzija grobnog mjesta iznosi najma​nje 120–150 x 250–300 cm
· dubina ukopnog mjesta je u zem​ljanim grobovima najma​nje 210 cm za 3 dubine.
Kod zem​ljanih grobova treba osigurati najma​nje 0,80 metara zem​lje iznad lijesa.
Neto dimenzija grobnice (unutar zidova) u jednom stupcu iznosi najma​nje 90 x 230 cm, u dva stupca najma​nje 150 x 230 cm, a u tri stupca najma​nje 220 x 230 cm.
Grobnice moraju biti izgrađene od vodonepropusnog betona, a oprema i uređaji od trajnog materijala (kamen, beton, legura i sl.)
Neto dimenzija za jednu urnu iznosi 20x20 cm, a za četiri urne  bruto dimenzija kazete 60x60 cm, a kazete za šest urni iznosi 60x80 cm.
Odredbe iz ovog članka ne primjenjuju se na postojeća grobna mjesta.
NAKNADA ZA DODJELU GROBNOG MJESTA I GODIŠNJA GROBNA NAKNADA
Članak 26. 
Visinu naknade za dodjelu grobnog mjesta na korištenje i visinu godišnje grobne naknade određuje Upravitelj groblja uz prethodnu suglasnost gradonačelnika. 
Članak 27. 
Visina naknade za dodjelu grobnog mjesta na korištenje i visina godišnje grobne naknade utvrđuju se prema: 
· vrsti grobnog mjesta, 
· troškovima održavanja i upravljanja grobljem i
· veličini grobnog mjesta. 
Članak 28.
Naknadu za stjecanje opreme i uređaja koji se nalaze na grobnom mjestu bez korisnika grobnog mjesta određuje se prema stanju, vrsti i dimenzijama opreme i uređaja temeljem procjene.






Članak 29.
Upravitelj groblja ne smije uskratiti ukop na određenom grobnom mjestu zbog neplaćene godišnje grobne naknade. U takvom slučaju, Upravitelj groblja izvršit će obračun zaostalih naknada i pozvati naručitelja da ih podmiri, a ako naručitelj nije u mogućnosti odmah platiti, dužan je dati pisanu izjavu kojom se obvezuje izvršiti plaćanje zaostalih naknada u roku koji ne može biti duži od jedne (1) godine.
ODRŽAVANJE GROBLJA I UKLANJANJE OTPADA
Članak 30. 
Groblje mora biti ograđeno.
Upravitelj groblja vodi brigu o održavanju groblja i uklanjanju otpada s groblja. 
Mrtvačnica i drugi objekti na groblju moraju se održavati u urednom i ispravnom stanju. 
Članak 31.
Korisnik je dužan grobno mjesto i prostor oko njega urediti, čistiti i održavati na način kojim iskazuje poštovanje prema umrlim osobama bez narušavanja cjelokupnog izgleda groblja, izazivanja opasnosti za sigurnost posjetitelja groblja ili narušavanja stabilnosti drugih grobnih mjesta.
Upravitelj groblja dužna je pisanim putem upozoriti korisnika grobnog mjesta koji postupa protivno stavku 1. ovoga članka, a ako nakon upozorenja korisnik i dalje postupa protivno stavku 1. ovoga članka, Uprava groblja podnijet će prijavu komunalnim redarima.
U slučaju opasnosti po sigurnost posjetitelja groblja odnosno ako u ostavljenom roku korisnik ne uredi grobno mjesto, Uprava groblja uredit će grobno mjesto na trošak korisnika.
Članak 32. 
Ako se prilikom ukopa mora pomaknuti oprema ili uređaj na grobnom mjestu u koje se ukapa ili na grobnim mjestima u neposrednoj blizini, sve troškove u vezi s uspostavom prijašnjeg stanja dužna je snositi osoba na čiji se zahtjev obavlja ukop. 
Članak 33. 
Upravitelj groblja ne odgovara za štetu nastalu na grobnom mjestu koju počine treće ili nepoznate osobe. 
Članak 34. 
Upravitelj groblja dužna je na prikladnom mjestu postaviti koševe, kante ili kontejnere za odlaganje otpada. 
Članak 35. 
Građani su dužni pridržavati se pravila o ponašanju na groblju koja propisuje Uprava groblja. 
Upravitelj groblja dužna je na svojim mrežnim stranicama i na svakom groblju iz članka 3. ove Odluke objaviti odluku o pravilima ponašanja na groblju.
UVJETI UPRAVLJANJA GROBLJEM
Članak 36. 
Upravitelj groblja određuje raspored ispraćaja i ukopa. 
Članak 37. 
Upravitelj groblja dužna je voditi grobni očevidnik i registar umrlih osoba.
Dio očevidnika koji sadrži podatke o grobnim mjestima, ime i prezime korisnika grobnih mjesta i ukopanih osoba objavljuje se na mrežnim stranicama Uprave groblja.
Članak 38.
Upravitelj groblja dužna je upravljati grobljem pažnjom dobroga gospodara na način kojim se iskazuje poštovanje prema umrlima.
Grobljem se upravlja na način koji odgovara tehničkim i sanitarnim uvjetima, pri čemu treba voditi računa o zaštiti okoliša, a osobito o krajobraznim i estetskim vrijednostima područja na kojem se groblje nalazi.
Članak 39. 
Za izvođenje svih radova na grobnom mjestu potrebna je suglasnost Upravitelja groblja koja se izdaje prema Zakonu o grobljima. 
Radi osiguranja slobodnog prostora prema okolnim grobnim mjestima i u odnosu na glavnu stazu Uprava groblja odlučuje o maksimalnoj širini i dužini nadgrobnog spomenika koji može biti izgrađen na grobnom mjestu.
Za preuređenje groba u grobnicu potrebno je ishoditi posebne uvjete za gradnju, a za gradnju mauzoleja, kapelice i sličnoga potrebno je ishoditi odobrenje sukladno propisu o gradnji. 
  
Članak 40.
Radi osiguravanja nesmetanog obavljanja ukopa i održavanja reda na groblju osobe koje izvode radove na groblju dužne su: 
· početak i završetak radova prijaviti Upravi groblja,
· radove izvoditi tako da se do najveće mjere očuvaju mir i dostojanstvo na groblju, a mogu se obavljati samo u radne dane koje odredi Uprava groblja,
· građevni materijal držati na groblju samo za vrijeme izvođenja radova,
· u slučaju prekida radova, odnosno po završetku radova, grobno mjesto i okoliš dovesti u prijašnje stanje, odnosno ostaviti ih urednim i čistima,
· prevoziti materijal u vrijeme te putovima i stazama koje odredi Uprava groblja,
· vodu na groblju isključivo koristiti u svrhu radova i održavanja grobnih mjesta te izljevna mjesta ostavljati urednima,
Upravitelj groblja može, u određene dane ili u određeno doba dana, zabraniti izvođenje radova na groblju ili na pojedinim dijelovima groblja.
Članak 41.
Upravitelj groblja dužna je pravodobno poduzimati odgovarajuće mjere kako bi se osigurao dovoljan broj grobnih mjesta.
Ako nema prostora na groblju, Upravitelj groblja predlaže Gradu Crikvenici rekonstrukciju, odnosno proširenje postojećeg ili gradnju novog groblja.
Članak 42. 
Na grobljima je zabranjeno: 
1. onečišćenje i oštećivanje grobnih mjesta te opreme i uređaja grobnog mjesta i drugih prostora na groblju,
2. onečišćenje i oštećivanje putova, zelenih i drugih površina te prostora unutar groblja, 
3. zaustavljanje, ostavljanje i vožnja vozilima (osim vozila s dozvolom),
4. ostavljanje i vožnja mopedom, motociklom, biciklom i drugim osobnim prijevoznim sredstvima,
5. dovoditi pse i druge životinje
6. te svako drugo neprimjerno ponašanje. 
  
Članak 43. 
Nadzor nad provedbom ove odluke provode komunalni redari.
Upravitelj groblja dužna je podnositi gradskome upravnom tijelu nadležnom za komunalno redarstvo izvješće o postupanjima suprotno odredbama ove Odluke. 
PREKRŠAJNE ODREDBE

 

Članak 44.

Novčanom kaznom u iznosu od 100,00 do 250,00 eura kaznit će se za prekršaj fizička osoba: 

1. ako postupa suprotno članku 35. stavku 1. ove Odluke,

2. ako se ne pridržava pravila o ponašanju na groblju (članak 31. stavak 1. ove Odluke),

3. ako izvodi radove na grobnom mjestu bez suglasnosti ili suprotno suglasnosti Uprave groblja (članak 39. stavak 1.),

4. ako postupa suprotno članku 40. ove Odluke, 

5. ako postupa suprotno zabranama iz članka 42. ove Odluke. 

Novčanom kaznom u iznosu od 600,00 do 1.300,00 eura kaznit će se pravna osoba za prekršaj iz stavka 1. točke 3. ovoga članka te ako postupa suprotno zabranama iz članka 38. točaka 1., 2. i 3. ove Odluke.

Novčanom kaznom u iznosu od 100,00 do 250,00 eura kaznit će se i odgovorna osoba u pravnoj osobi koja počini prekršaj iz stavka 1. točke 3. ovoga članka te ako postupa suprotno zabranama iz članka 342. točaka 1., 2. i 3. ove odluke.

Novčanom kaznom u iznosu od 100,00 do 250,00 eura kaznit će se fizička osoba obrtnik i osoba koja obavlja drugu samostalnu djelatnost koja počini prekršaj iz stavka 1. ovoga članka u vezi s obavljanjem njezina obrta ili druge samostalne djelatnosti. 

  

PRIJELAZNE I ZAVRŠNE ODREDBE







Članak 45.

Korisnici grobnih mjesta koji su pravo korištenja grobnog mjesta stekli do dana stupanja na snagu Zakona, odnosno do 17. svibnja 2025. godine bez obzira na to jesu li to pravo stekli na određeno ili neodređeno vrijeme, s danom stupanja na snagu navedenog Zakona postaju korisnici grobnih mjesta na neodređeno vrijeme.

Korisnici grobnih mjesta iz stavka 1. ovog članka, dužni su ishoditi od Upravitelja groblja rješenje o davanju na korištenje grobnog mjesta na neodređeno vrijeme.

U slučaju da ne ishode rješenje iz stavka 2. ovog članka, grobno mjesto se smatra grobnim mjestom bez korisnika, o čemu Upravitelj groblja donosi rješenje i može se ponovno dodijeliti na korištenje.

  

Članak 46.

Danom stupanja na snagu ove odluke prestaje važiti Odluka o grobljima („Službene novine Grada Crikvenice”, br. 25/00, 6/12). 

Članak 47.

Ova Odluka stupa na snagu osmoga dana od dana objave u Službenim novinama Grada Crikvenice. 

  

KLASA: ______________

URBROJ: _________________

Crikvenica, ___________________

